Tartu vana bussijaama asemel peaks uue aasta algul kõrguma kuuekorruseline äri- ja kaubanduskeskus.
Esialgse plaani järgi pidi vana bussijaama asemele tänavu novembriks kerkima kahekorruseline kaubanduskeskus, mille rentnikuks saab toidu- ja esmatarbekaupu müüv Rimi, kirjutab Tartu Postimees.
Äri- ja kaubanduskeskust kavandava ASi Estiko omanik Neinar Seli rääkis, et praeguste plaanide järgi jääksid ülemistel korrustel siseviimistlustööd tegemata, kuid ei saa välistada, et tegelikkus kujuneb teistsuguseks. Tema kinnitusel on atraktiivses kohas asuva keskuse vastu suur huvi.
Millal vana bussijaama lammutamine ja uue hoone ehitamine pihta hakkab, ei soovinud Estiko omanik otsesõnu öelda.
Lammutustööd sõltuvad Seli väitel sellest, kui ruttu õnnestub arhitektidelt kätte saada Estiko tellitud uue hoone eskiisprojektid. «Tahaksime projektidelt näha, kuidas oleks võimalik näiteks vana bussijaama maakivimüüre uue hoone juures ära kasutada,» märkis ta.
Praegu teeb vana bussijaama juures kaevetöid keskkatlamaja, kes paigaldab maa sisse uut soojatorustikku ? see töö jääks muidu kaubanduskeskuse ehitusele ette.